Diari Oficial de la Generalitat Valenciana


Sumari del DOGV 5525, del 01-06-2007 (2007/7201)

RESOLUCIÓ de 17 de maig de 2007, del president de l'Agència Valenciana de l'Energia (AVEN), per la qual es convoquen ajudes per al Programa d'Energies Renovables en el marc del Pla d'Energia per a l'exercici 2007.
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5525

Data del DOGV
:   01-06-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/7201


Data del document
:   17-05-2007

Organisme emissor
:   Conselleria d'Infraestructures i Transport

Tipus de document
:   Resolució

Descriptors 

:   * Agència Valenciana de L'Energia
    * energia solar
    * producció d'energia
    * suport econòmic
    * energia blana
    * societat sense fins de lucre
    * ajuda a les empreses
    * energia geotèrmica
    * ajuda pública

RESOLUCIÓ de 17 de maig de 2007, del president de l'Agència Valenciana de l'Energia (AVEN), per la qual es convoquen ajudes per al Programa d'Energies Renovables en el marc del Pla d'Energia per a l'exercici 2007. [2007/7201]  
Resolc:  
Article 1. Objecte i àmbit  
L'objecte d'esta resolució és convocar les ajudes de l'Agència Valenciana de l'Energia per a l'exercici 2007, en el marc del Pla d'Energia de l'AVEN i del Pla d'Energies Renovables (PER) 2005-2010 aprovat en el Consell de Ministres de 26 d'agost de 2005, en el qual s'arrepleguen actuacions encaminades a complir els compromisos internacionals en matèria d'estalvi, diversificació energètica i respecte del medi ambient.  
Article 2. Marc normatiu  
Les ajudes arreplegades en esta resolució es concediran d'acord amb el que establix l'Orde d'11 de març de 2002, sobre concessió d'ajudes de l'Agència Valenciana de l'Energia, publicada en el Diari Oficial de la Generalitat núm. 4.215, de 22 de març de 2002, i d'acord amb el conveni de col·laboració subscrit per l'Agència Valenciana de l'Energia i l'Institut per a la Diversificació i Estalvi de l'Energia, de 20 de març de 2007, on es regulen els mecanismes de col·laboració que s'han considerat convenients per a aconseguir els objectius del Pla d'Energies Renovables 2005-2010.  
Article 3. Línies pressupostàries  
D'acord amb la Llei 11/2006, de 27 de desembre, de Pressupostos de la Generalitat per a l'exercici 2007, les ajudes concedides per l'AVEN per al Programa d'Energies Renovables es finançaran a càrrec de la línia pressupostària i l'import global màxim que es detalla a continuació.  
Codi de la línia Denominació de la línia Import  
T5218000 Energia 1.061.880 €  
D'acord amb la dotació consignada a favor de l'Institut per a la Diversificació i Estalvi de l'Energia (IDAE) en els Pressupostos Generals de l'Estat, per al desenvolupament de les actuacions previstes en el Pla d'Energies Renovables per a l'any 2007, i que per a la Comunitat Valenciana suposa una aportació de 2.044.848 €, d'acord amb l'esmentat conveni de col·laboració de 20 de març de 2007.  
La dotació pressupostària de l'IDAE es destinarà a donar suport exclusivament a projectes de:  
a) Solar tèrmica de baixa temperatura.  
b) Biomassa tèrmica domèstica.  
c) Solar fotovoltaica aïllada.   
Article 4. Beneficiaris  
1. Podran acollir-se a estes ajudes les empreses, particulars, entitats públiques i entitats i institucions sense ànim de lucre, depenent d'allò que s'ha establit en cada actuació objecte de suport (vegeu annex I). Seran considerades PIME aquelles que complisquen amb la definició que establix la Recomanació de la Comissió Europea (DOCE núm. L 124/36, de 20.05.2003).  
2. Els beneficiaris hauran de tindre el seu domicili, seu social o establiment de producció en la Comunitat Valenciana i els projectes objecte d'ajuda hauran d'estar localitzats en este territori.  
3. La condició per a ser beneficiari haurà de mantindre's fins al moment del pagament de la subvenció.  
Article 5. Supòsits especials  
Excepcionalment es podran donar els projectes presentats per sol·licitants que reunisquen unes característiques diferents de les establides amb caràcter general, quan s'estimen rellevants en atenció a les línies de política energètica.  
Article 6. Presentació de sol·licituds  
Els sol·licitants hauran de presentar la documentació següent:  
1. Sol·licitud i memòria tècnica.  
a) Sol·licitud normalitzada, omplida en imprés-paper facilitat per l'Agència Valenciana de l'Energia, o bé emprant el programa informàtic disponible en la pàgina web de l'Agència (www.aven.es), i en este cas es presentaran original i dos còpies.   
b) Memòria tècnica del projecte en funció del programa a què se sol·liciten ajudes, segons model facilitat per l'Agència Valenciana de l'Energia. Aquells sol·licitants que empren el programa informàtic per a omplir la sol·licitud, hauran d'emprar les plantilles de memòria tècnica disponible en la web (www.aven.es).  
c) Quan l'import de la despesa subvencionable supere la quantia de 30.000 euros en el supòsit de cost per execució d'obra, o de 12.000 euros en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà d'aportar també justificació d'haver sol·licitat com a mínim tres ofertes de diferents proveïdors, llevat que per les especials característiques de les despeses subvencionables no existisca en el mercat suficient nombre d'entitats que el subministren o presten, i així es faça constar en un informe.  
L'elecció entre les ofertes presentades haurà de recaure en la més econòmica, i es justificarà en una memòria l'elecció en un altre sentit. La no presentació de les memòries a què fa referència este apartat, o la insuficiència d'estes, podrà donar lloc a una minoració o revocació de l'ajuda concedida.  
2. Documentació que ha d'acompanyar la sol·licitud.  
a) Empreses  
- Fotocòpia compulsada de la targeta d'identificació fiscal, o DNI si és empresari individual.   
- Fotocòpia compulsada de l'últim rebut de l'impost sobre activitats econòmiques (IAE). En cas d'estar exempt del pagament d'este, haurà de presentar declaració jurada de la dita exempció d'acord amb la legislació vigent i còpia compulsada de la declaració censal en què aparega l'alta en l'epígraf corresponent. Per a empreses excloses de l'alta del IAE, declaració jurada de trobar-se excloses, amb indicació expressa del motiu, d'acord amb la legislació vigent.  
- Fotocòpia compulsada del poder de representació del firmant de la sol·licitud degudament registrada si és el cas, o document equivalent segons les prescripcions legals.  
- Fotocòpia compulsada del contracte/acta de constitució i estatuts vigents registrats.  
- Acreditar amb anterioritat a la concessió de l'ajuda que està al corrent de les obligacions tributàries i enfront de la Seguretat Social.  
- Ubicació exacta del projecte, i indicar les coordenades (UTM) de la instal·lació.   
- Fotocòpia d'un extracte o certificat bancari que justifique la titularitat del compte de cobrament de l'ajuda. La titularitat del compte haurà de correspondre al sol·licitant.  
b) Particulars espanyols  
- Ubicació exacta del projecte, i indicar les coordenades (UTM) de la instal·lació.   
- Fotocòpia compulsada del DNI.  
- Certificat emés per l'Agència Tributària, de trobar-se al corrent de les obligacions fiscals.  
- Fotocòpia d'un extracte o certificat bancari que justifique la titularitat del compte de cobrament de l'ajuda. La titularitat del compte haurà de correspondre al sol·licitant.  
c) Particulars estrangers  
- Ubicació exacta del projecte, i indicar les coordenades (UTM) de la instal·lació.   
- Si residixen menys de 180 dies a l'any:  
· Declaració jurada de residir a Espanya menys de 180 dies a l'any, que l'habitatge és de la seua propietat, i que no percep rendes a Espanya.  
· Fotocòpia compulsada del passaport, si no és ciutadà de la Unió Europea.  
· Fotocòpia compulsada del NIE.  
- Si residixen més de 180 dies a l'any:  
· Certificat emés per l'Agència Tributària, de trobar-se al corrent de les obligacions fiscals.  
· Fotocòpia compulsada del passaport, si no és ciutadà de la Unió Europea.  
· Fotocòpia compulsada del NIE.  
- Fotocòpia d'un extracte o certificat bancari que justifique la titularitat del compte de cobrament de l'ajuda. La titularitat del compte haurà de correspondre al sol·licitant.  
3. Documentació complementària.  
a) Els sol·licitants d'estes ajudes que presenten projectes d'energia solar tèrmica i energia solar fotovoltaica estaran obligats a presentar junt amb la sol·licitud d'ajuda, la documentació següent:  
- Certificat de conformitat dels panells expedit per una entitat degudament acreditada. En el cas dels col·lectors solars tèrmics hauran d'estar degudament homologats pel Ministeri d'Indústria, Turisme i Comerç.  
b) Tots els sol·licitants d'estes ajudes, estaran obligats a presentar junt amb la sol·licitud qualsevol dels documents següents:  
- Cèdula d'habitabilitat, llicència d'obres, permís d'obertura (en cas d'empreses), certificat emés per l'òrgan pertinent de l'ajuntament o document que acredite la legalitat de l'edificació.  
- Si es tracta de projectes d'energia solar tèrmica, hauran de presentar a més la sol·licitud de llicència d'obra de l'edificació o un document que acredite la data de construcció de l'edificació. En el cas d'ajuntaments s'admetrà una declaració jurada en la qual s'indique que l'edificació es troba fora de l'àmbit d'aplicació del Codi Tècnic de l'Edificació.  
c) Per a totes les actuacions objecte de suport per esta resolució d'ajudes, els beneficiaris d'estes, a excepció d'entitats i d'institucions sense ànim de lucre que no puguen mamprendre activitats econòmiques que repercutisquen en tercers, hauran de presentar declaració responsable de les ajudes de minimis concedides per qualsevol projecte al dit beneficiari durant els dos exercicis fiscals anteriors i durant l'exercici fiscal en curs amb indicació d'import, organisme, data de concessió i règim d'ajudes en què s'empara; o si és el cas, declaració de no haver-ne rebut cap, segons model que s'adjunta en l'annex II.  
4. Les sol·licituds hauran de presentar-se abans de l'inici del projecte.  
Article 7. Restriccions  
No seran subvencionables aquelles instal·lacions que siguen de caràcter obligatori en virtut de l'aplicació de Reial Decret 314/2006, de 17 de març, pel qual s'aprova el Codi Tècnic de l'Edificació.  
No obstant l'anterior, en els casos en què en virtut de l'esmentat codi resulte obligatòria la realització d'una instal·lació d'aprofitament d'energies renovables i la instal·lació realitzada supere justificadament la dita obligació, es podrà subvencionar la instal·lació en els casos i percentatges que estime l'AVEN.  
Article 8. Lloc de presentació de sol·licituds i termini  
1. Les sol·licituds i la documentació annexa podran presentar-se en la seu de l'Agència Valenciana de l'Energia a València, carrer Colom núm. 1, 4a planta.  
També podran presentar-se en les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
En el cas que s'optara per presentar la sol·licitud en una oficina de Correus, haurà de fer-se en sobre obert perquè la instància siga datada i segellada per l'oficina de Correus abans de ser certificada.  
2. El termini de presentació de sol·licituds serà de 45 dies comptadors a partir de l'endemà de la publicació d'esta disposició en el Diari Oficial de la Comunitat Valenciana. En tot cas, quan el dia concret de finalització del termini fóra dissabte o inhàbil en el municipi en què residira l'interessat o en la seu de l'AVEN, es considerarà inhàbil a tots els efectes i es prorrogarà al primer dia hàbil següent.   
3. Depenent dels distints programes les sol·licituds d'ajuda es podran avaluar periòdicament fins que s'haja esgotat el crèdit consignat a este efecte.  
4. Els criteris per a avaluar les sol·licituds i per a la concessió de les ajudes, seran els que s'establixen en l'article 5 de l'Orde d'11 de març de 2002, sobre la concessió d'ajudes de l'Agència Valenciana de l'Energia.  
5. A fi de potenciar l'èxit dels objectius d'esta resolució, l'Agència Valenciana de l'Energia podrà cofinançar un mateix projecte amb fons provinents de l'administració general de l'Estat i de la Comunitat Valenciana.  
Article 9. Projectes plurianuals  
Únicament en el cas de projectes de biomassa industrial, podran considerar-se els que tinguen caràcter plurianual, tenint en compte els requisits següents:  
a) Haurà d'indicar-se en la memòria tècnica cada una de les seues fases i l'exercici en què es realitzaran.  
b) La sol·licitud d'ajuda haurà de presentar-se per a cada una de les fases en l'exercici en què vaja a executar-se, sense que la concessió d'ajuda per a una d'estes condicione la de futures fases, llevat que el programa faça menció a procediments específics diferents.  
Les futures concessions se supeditaran a l'existència d'un programa que empare les actuacions proposades i els resultats aconseguits.  
Podran preveure's com a costos elegibles els produïts des de la finalització del termini de justificació de l'exercici anterior.  
Article 10. Resolució de la concessió d'ajudes  
El president de l'Agència Valenciana de l'Energia resoldrà sobre l'adjudicació de les ajudes, mitjançant una resolució o per mitjà de la subscripció del corresponent conveni, fixarà expressament la quantia, i incorporarà, si és el cas, les condicions i obligacions a què haja de subjectar-se el beneficiari.  
La resolució dictada pel president posarà fi a la via administrativa, i el seu contingut serà notificat de forma individualitzada a cada interessat i de conformitat amb el que establix l'article 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 11. Projectes que reforcen la política social  
D'acord amb els criteris de valoració que s'establisquen respectivament en cada un dels programes, es valorarà positivament els projectes dirigits o presentats per certes categories de persones desfavorides socialment que experimenten condicions, situacions i necessitats especials a l'hora de mamprendre activitats empresarials o inserir-se en el mercat laboral.  
Article 12. Obligacions dels beneficiaris  
Seran obligacions del beneficiari:  
a) Realitzar l'activitat objecte de la subvenció i acreditar-ne la realització en la forma fixada en la notificació de l'ajuda amb data límit el 26 de novembre de 2007, llevat que se n'establisca una distinta.  
b) Per a aquells projectes d'energia solar tèrmica o energia solar fotovoltaica aïllada que per la seua complexitat tècnica requerisquen un termini major, es considerarà el 30 de juny de 2008. La dita complexitat serà valorada per la comissió d'avaluació dels projectes.  
c) Respondre de la veracitat dels documents aportats.  
d) Acreditar la seua personalitat jurídica, referida al moment de sol·licitud de l'ajuda, en la forma i termini que s'establisca per l'Agència Valenciana de l'Energia.  
e) Sotmetre's a les actuacions de comprovació i verificació de l'activitat subvencionada efectuades per l'Agència Valenciana de l'Energia o altres òrgans de la Unió Europea, així com a les actuacions de control financer de la Intervenció General de la Generalitat en relació amb les ajudes rebudes.  
f) Comunicar a l'Agència Valenciana de l'Energia, en el moment de presentar la sol·licitud d'ajuda, si han sigut sol·licitades o obtingudes altres ajudes per a la mateixa finalitat procedents de qualssevol altres administracions o ens públics, i indicar el percentatge i la quantia de l'ajuda. Quan se sol·liciten o obtinguen altres ajudes amb posterioritat, igualment el beneficiari estarà obligat a comunicar a l'AVEN, immediatament, el percentatge i la quantia de les dites ajudes.  
g) Actualitzar la documentació presentada que haguera patit alguna modificació i comunicar a l'AVEN qualsevol modificació del projecte amb anterioritat a la seua execució.  
h) Mantindre durant un mínim de cinc anys les inversions subvencionades.  
i) Prestar servicis a preu de mercat i no mamprendre activitats econòmiques que repercutisquen en tercers, de manera que falsegen o amenacen falsejar la competència, quan el beneficiari siga una entitat sense ànim de lucre.  
j) Efectuar totes les mesures d'informació i publicitat que establisca la normativa europea respecte a les activitats en què intervinguen els Fons Estructurals o altres fons. En el cas de projectes la inversió total dels quals sobrepasse els 3.000.000 d'euros, s'haurà de situar un cartell indicatiu que el projecte es troba cofinançat per la Unió Europea, el model de la qual serà proporcionat a este efecte per l'AVEN.  
k) Indicar si el projecte està subjecte a Declaració d'Impacte Ambiental d'acord amb la legislació vigent.   
l) Complir totes les altres obligacions que s'establisquen en l'Orde d'11 de març de 2002, sobre la concessió d'ajudes de l'Agència Valenciana de l'Energia i qualsevol altra disposició en vigor.  
Articule 13. Documentació que s'ha de presentar a l'acabament del projecte  
A més, els beneficiaris de les ajudes corresponents a projectes d'energia solar tèrmica, energia solar fotovoltaica i eòlica, estaran obligats a presentar a l'acabament del projecte la documentació següent:  
a) Certificat de garantia dels panells o aerogenerador per un període mínim de tres anys, firmat i segellat pel fabricant o distribuïdor exclusiu, que incloga els corresponents números de sèrie de fabricació per als projectes d'energia solar tèrmica i eòlica, i de huit anys per als panells dels projectes d'energia solar fotovoltaica, que incloga igualment els corresponents números de sèrie de fabricació.  
b) Certificat de garantia de la instal·lació per un període mínim de tres anys firmat i segellat per l'empresa instal·ladora.  
c) Contracte de manteniment (preventiu i correctiu) per un període mínim de tres anys firmat i segellat per l'empresa instal·ladora i sol·licitant.  
d) Fotografies de la instal·lació i dels panells i/o del generador, en la seua ubicació.  
Les instal·lacions acollides a esta resolució d'ajudes, necessàriament hauran d'estar realitzades per empreses instal·ladores, que complisquen els requisits establits reglamentàriament.  
Article 14. Justificació de despeses i pagaments  
L'acreditació de les despeses i de les inversions es realitzarà per mitjà de la presentació de justificants de despeses i pagament segons s'indique en la notificació de concessió de l'ajuda o en el conveni de col·laboració.  
1. Com a justificant de la despesa es presentaran factures que hauran de complir allò que s'ha disposat pel Reial Decret 1496/2003, de 28 de novembre i la resta de normativa vigent.  
2. Només seran tinguts en compte els justificants de despesa i de pagament de data posterior al registre d'entrada del document de sol·licitud d'ajuda.  
3. No s'acceptaran com a justificants de realització del projecte, les factures derivades de la contractació amb empreses o entitats vinculades al beneficiari de l'ajuda, excepte justificació expressa que haurà de ser valorada per l'Agència Valenciana de l'Energia. S'entén per empresa o entitat vinculada aquella en què el beneficiari puga exercir, directament o indirectament, una influència dominant, o aquelles que puguen exercir-la sobre este o que de la mateixa manera que el beneficiari, estiguen sotmeses a la influència dominant d'una altra empresa o entitat per raó de propietat, participació financera o normes que la regulen. Es presumirà que hi ha influència dominant quan una empresa o entitat directament o indirectament, en relació amb una altra, estiga en possessió d'un 25% del capital subscrit, d'un 25% dels vots inherents a les participacions emeses per l'empresa o entitat, o puguen designar almenys el 25% dels membres de l'òrgan d'administració, direcció o control de l'empresa.  
4. No es considerarà cost elegible:  
a) L'IVA satisfet per l'adquisició de béns o servicis facturats i, en general, qualsevol impost pagat.  
b) Les despeses financeres conseqüència de la inversió, les de personal propi i les d'adquisició de terrenys.  
c) En general, totes aquelles despeses que no estiguen clarament definides o que no tinguen com a finalitat directa la consecució dels objectius energètics de la inversió; i en tot cas és el criteri de l'AVEN el que prevaldrà en cas de controvèrsia.  
5. Com a justificants de pagament només seran vàlids els següents:  
a) Pagaments per mitjà d'entitat financera: còpia de l'extracte bancari junt amb la còpia del xec nominatiu o de l'orde de transferència que acredite que el destinatari del pagament coincidix amb l'emissor de la factura.  
b) Pagaments ajornats per mitjà d'efectes avalats: còpia de l'extracte bancari on figuren els pagaments i còpia dels efectes vençuts i pagats. Els ajornaments encara no vençuts únicament podran acceptar-se si s'acompanyen d'una carta del proveïdor en què indique que disposa d'efectes (assenyalant el seu import) per a fer efectiu el pagament de la dita factura, i d'un certificat de l'entitat financera on conste que estan avalats pel banc.  
c) Carta de crèdit irrevocable.  
Article 15. Pagament de les ajudes  
L'Agència Valenciana de l'Energia procedirà al pagament de l'ajuda una vegada s'haja executat el projecte i complit les obligacions pel beneficiari.  
DISPOSICIÓ ADDICIONAL  
Primera  
El pressupost que aporta la Generalitat per al finançament d'estes actuacions disposa del finançament del Fons Europeu de Desenvolupament Regional (FEDER) a través del Programa Operatiu de la Comunitat Valenciana, i s'aplicaran les disposicions que els regulen.  
Segona  
Les ajudes arreplegades en esta resolució, a excepció d'aquelles els beneficiaris de les quals siguen entitats i institucions sense ànim de lucre que no puguen mamprendre activitats econòmiques que repercutisquen en tercers, estan sotmeses als requisits establits en el Reglament (CE) núm. 1998/2006 de la Comissió, de 15 de desembre de 2006, relatiu a l'aplicació dels articles 87 i 88 del Tractat sobre ajudes de minimis.  
Així, l'import de les ajudes no podrà fer que l'import total de les ajudes de minimis que reba el beneficiari durant un període de tres exercicis fiscals siga superior al límit de 200.000 euros, per la qual cosa es calcularà la quantia total d'ajudes atorgades en l'exercici en curs i en els dos exercicis anteriors.  
DISPOSICIÓ TRANSITÒRIA  
Única  
Amb caràcter excepcional podran ser preses en consideració les sol·licituds presentades amb anterioritat a la publicació d'esta convocatòria en el Diari Oficial de la Comunitat Valenciana, sempre que siguen posteriors a la data de finalització de la convocatòria de 2006, del Pla d'Energia de l'AVEN i les característiques del sol·licitant i l'objecte d'ajuda puga emmarcar-se en alguna de les actuacions previstes en esta resolució.  
DISPOSICIÓ FINAL  
Única  
Es faculta el director de l'Agència Valenciana de l'Energia per a dictar les resolucions necessàries per al desenvolupament, eficàcia i execució d'esta resolució.  
Esta resolució entrarà en vigor el dia de la publicació en el Diari Oficial de la Comunitat Valenciana.  
València, 17 de maig de 2007. El president de l'Agència Valenciana de l'Energia: José Ramón García Antón.  
ANNEX I  
Programa d'Energies Renovables  
Objecte  
Impulsar les actuacions encaminades a l'explotació dels recursos energètics renovables.  
Actuacions objecte de suport  
1. Geotèrmica:  
a) Beneficiaris  
Empreses, particulars i institucions i entitats sense ànim de lucre.  
b) Aplicacions prioritàries  
- Aprofitament dels jaciments geotèrmics, inclosa l'energia solar emmagatzemada de forma natural en el terreny.  
c) Cost elegible  
- Inversions en maquinària, equips complementaris i instal·lacions, necessaris per a aconseguir l'objectiu d'utilització de les energies renovables.  
- Obra civil associada.  
En general els costos d'inversió subvencionables corresponen als costos suplementaris suportats pel sol·licitant, en relació amb una instal·lació de generació d'energia tradicional de la mateixa capacitat, en termes de generació efectiva d'energia.  
2. Minihidràulica:  
a) Beneficiaris  
Empreses i institucions i entitats sense ànim de lucre.   
b) Aplicacions prioritàries  
- Minicentrals, corresponents a noves concessions o rehabilitació.  
Rang energètic: potència total fins a 500 kW.  
c) Cost elegible  
- Inversions en maquinària, equips complementaris i instal·lacions, necessaris per a aconseguir l'objectiu d'utilització de les energies renovables.  
- Obra civil associada.  
En general els costos d'inversió subvencionables corresponen als costos suplementaris suportats pel sol·licitant, en relació amb una instal·lació de generació d'energia tradicional de la mateixa capacitat, en termes de generació efectiva d'energia.  
3. Energia solar tèrmica:  
a) Beneficiaris  
Empreses, administracions públiques, particulars i institucions i entitats sense ànim de lucre.  
b) Aplicacions prioritàries  
- Instal·lació per elements: sistemes d'energia solar per a calfament d'un fluid a partir de la captació de la radiació solar per mitjà de captadors solars.  
Els captadors solars tindran un coeficient de pèrdues inferior a 9 W/(m² ºC).  
- Instal·lacions amb sistemes prefabricats: sistemes indirectes d'energia solar, bé siga com a sistema compacte o com a sistema partit. Els captadors solars tindran un coeficient de pèrdues inferior a 9 W/(m² ºC). No es consideraran elegibles els equips directes.  
- Aplicacions especials: aplicacions de refrigeració o altres aplicacions amb temperatura de disseny superior a 60 ºC, i superant ren  
\* \* \* \* \*  
diments del 40%, per a (tm-ta)=60 ºC i una irradiància de 800 W/m² sobre la corba quadràtica d'homologació del captador.  
- Projectes innovadors: aquells que complisquen els criteris definits en l'apartat d'energia solar tèrmica del Pla d'Energies Renovables 2005-2010.  
c) Cost elegible  
- Inversions en equips, muntatge i instal·lacions necessàries per a aconseguir l'objectiu d'utilització de les energies renovables.  
Tots els equips i les instal·lacions compliran la normativa vigent per a este tipus d'instal·lacions i amb el que establix el plec de Condicions Tècniques de l'IDAE per a instal·lacions solars tèrmiques (PET-REV-octubre 2002).  
En general els costos d'inversió subvencionables corresponen als costos suplementaris suportats pel sol·licitant, en relació amb una instal·lació de generació d'energia tradicional de la mateixa capacitat, en termes de generació efectiva d'energia, descomptant els beneficis econòmics nets actualitzats dels cinc primers anys d'explotació.  
Donat el caràcter complementari de les instal·lacions d'energia solar tèrmica, els costos objecte d'ajuda en este cas, queden definits pel total dels costos incorreguts per a la implantació de la instal·lació solar.  
d) Cost de referència  
Es prendrà com a cost de referència, en relació amb els objectius energètics, una inversió màxima per unitat de potència de captació instal·lada segons les característiques de cada projecte de:  
\* Es considerarà la relació 0,7 kW/m² de superfície homologada  
4. Energia solar fotovoltaica aïllada de la xarxa:  
a) Beneficiaris  
Empreses, administracions públiques, particulars i institucions i entitats sense ànim de lucre.  
b) Aplicacions prioritàries  
- Producció d'electricitat per mitjà de panells fotovoltaics que transformen l'energia de la radiació solar en energia elèctrica per a cobrir necessitats de consum d'habitatges, il·luminació amb fanals autònoms, instal·lacions turístiques i refugis, etc.  
- Instal·lacions agrícoles o ramaderes: bombament d'aigua, sistemes de reg, electrificació de granges, etc.   
- Instal·lacions de senyalització i comunicació.  
- Altres específiques: protecció catòdica, oxigenació d'aigua, alimentació de vehicles elèctrics, etc.  
Es dona suport a les instal·lacions no connectades a la xarxa amb potència instal·lada igual o superior a 0,5 kWp.  
c) Cost elegible  
- Inversions en equips, muntatge i instal·lacions necessàries per a aconseguir l'objectiu d'utilització de les energies renovables.  
Tots els equips i les instal·lacions compliran la normativa vigent per a este tipus d'instal·lacions i el que establix el plec de Condicions Tècniques de l'IDAE per a instal·lacions solars fotovoltaiques aïllades de xarxa (PCT-A-REV-octubre 2002).  
En general els costos d'inversió subvencionables corresponen als costos suplementaris suportats pel sol·licitant, en relació amb una instal·lació de generació d'energia tradicional de la mateixa capacitat, en termes de generació efectiva d'energia, descomptant els beneficis econòmics nets actualitzats dels cinc primers anys d'explotació.  
d) Cost de referència  
Es prendrà com a cost de referència, en relació amb els objectius energètics, una inversió màxima per unitat de potència elèctrica instal·lada de:  
- 12 €/Wp per a instal·lacions amb acumulació.  
- 9 ?/Wp per a instal·lacions sense acumulació.  
5. Energia eòlica:  
a) Beneficiaris  
Empreses, particulars i institucions i entitats sense ànim de lucre.  
b) Aplicacions prioritàries  
- Instal·lacions de xicoteta potència i sistemes eolicofotovoltaics.  
- Instal·lacions eòliques per a bombament d'aigües.  
Es dona suport a les instal·lacions amb potència nominal igual o inferior a 150 kW.  
c) Cost elegible  
- Inversions en maquinària, equips complementaris i instal·lacions, necessaris per a aconseguir l'objectiu d'utilització de les energies renovables.  
En general els costos d'inversió subvencionables corresponen als costos suplementaris suportats pel sol·licitant, en relació amb una instal·lació de generació d'energia tradicional de la mateixa capacitat, en termes de generació efectiva d'energia.   
6. Biomassa:  
a) Beneficiaris  
Els potencials beneficiaris per a este tipus de projectes són empreses, entitats públiques i entitats sense ànim de lucre, particulars, comunitats de veïns o mancomunitats de veïns.  
b) Aplicacions prioritàries  
- Aplicacions industrials  
Equips per a l'aprofitament de residus forestals, agrícoles, industrials o matèria primera procedent de cultius, i la utilització de biogàs procedent de residus biodegradables.  
Rang energètic:   
· Per a producció d'electricitat fins a 5 MW.  
· Per a tèrmica industrial, instal·lacions fins a 5.000.000 kcal/h.  
· Per a cogeneració fins a 5 MW.  
· Producció de biogàs, qualsevol projecte.  
- Aplicacions per a ús domèstic o en edificis   
· Instal·lacions de calefacció amb sistema de recuperació i distribució de calor.  
· Producció d'energia tèrmica, per a ús domèstic o en edificis utilitzant com a combustible la biomassa.  
· Sistemes de generació de fred associats a la generació de calor per mitjà de màquines d'absorció.  
c) Cost elegible  
- Inversions en maquinària, equips complementaris, muntatge i instal·lacions, necessaris per a aconseguir l'objectiu d'utilització de les energies renovables.  
- Obra civil associada.  
En general els costos d'inversió subvencionables corresponen als costos suplementaris suportats pel sol·licitant, en relació amb una instal·lació de generació d'energia tradicional de la mateixa capacitat, en termes de generació efectiva d'energia descomptant els beneficis econòmics nets actualitzats dels cinc primers anys d'explotació.   
d) Cost de referència  
Es prendrà com a cost de referència per als projectes d'ús domèstic o en edificis en relació amb els objectius energètics, una inversió màxima per unitat de potència tèrmica instal·lada de 500 €/kW.  
Tipus d'ajuda  
Subvenció a fons perdut de fins al 40% del cost elegible del projecte.  
Criteris de valoració  
1. Actuacions 1, 2 i 6 (geotèrmica, minihidràulica i biomassa).  
a) Qualitat i característiques del projecte:  
- Inversió i estalvi energètic associats a este.  
- Capacitat de demostració i difusió.  
b) Viabilitat economicofinancera, avaluant la capacitat del sol·licitant per a suportar el projecte.  
c) Característiques de l'empresa proponent.  
d) Adequació a les línies de política energètica de la Generalitat i al compliment dels objectius energètics del Pla d'Energies Renovables 2005-2010.  
2. Actuació 3 (energia solar tèrmica).  
a) Qualitat i característiques del projecte. Es valorarà:  
- Qualitat del projecte, tipus d'instal·lació, característiques dels components, desviacions respecte al que es considera una instal·lació completa, elevat nivell d'ús de la instal·lació.  
- Projectes d'ús col·lectiu.  
- Qualitat de la documentació presentada.  
- Metres quadrats de panells solars.  
b) Adequació a les línies de política energètica de la Generalitat Valenciana i al compliment dels objectius energètics del Pla d'Energies Renovables 2005-2010.  
3. Actuacions 4 i 5 (energia solar fotovoltaica i eòlica).  
a) Qualitat i característiques del projecte. Es considerarà:  
- Qualitat del projecte, tipus d'instal·lació, característiques dels components, desviacions respecte al que es considera una instal·lació completa.  
- Projectes d'ús col·lectiu.  
- Qualitat de la documentació presentada.  
- Watts de potència instal·lada.  
b) Adequació a les línies de política energètica de la Generalitat Valenciana i al compliment dels objectius energètics del Pla d'Energies Renovables 2005-2010.  
Activitats subvencionables (segons la Classificació de l'Impost d'Activitats Econòmiques).  
Per al Programa d'Energies Renovables, es prendran en consideració tots els epígrafs de la Classificació de l'Impost d'Activitats Econòmiques sense cap excepció. Els particulars no serà necessari que exercisquen activitat econòmica.  
ANNEX II  
Declaració responsable  
(Nom i cognoms) ..., amb domicili en ...  
i NIF núm. ... en nom propi/com a representant legal de ...,  
formule les declaracions següents:  
Declaració sobre altres subvencions obtingudes  
En relació amb el projecte objecte d'esta sol·licitud, declare:  
Que no he obtingut cap tipus de subvenció d'altres administracions públiques, ens públics o privats o de particulars, nacionals o internacionals, en relació amb l'objecte d'esta sol·licitud.  
Que he obtingut les següents subvencions d'altres administracions públiques, ens públics o privats o de particulars, nacionals o internacionals, en relació amb l'objecte d'esta sol·licitud:  
(En milers d'euros)  
  
  
En relació amb qualsevol projecte del sol·licitant subvencionat en règim de minimis, declare:  
Que en els tres últims anys no he obtingut ajudes de cap administració o ens públic, nacional o internacional, sotmeses al règim de minimis.  
Que en els tres últims anys, he obtingut les següents ajudes sotmeses al règim de minimis:  
(En milers d'euros)  
En relació amb l'actualització de dades, em compromet a comunicar per escrit a este departament, en el termini màxim de 15 dies a partir de la notificació, qualsevol modificació que es produïsca en les subvencions especificades en esta declaració. Perquè conste a tots els efectes oportuns firme esta declaració ..., ... de ... de ...  
Firma: